### | | | | --- | --- | | | | | --- | | **Byråd** 24. januar 2017 Sagsnr. 710-2016-57762 Dok.nr. 710-2017-18127 Sagsbehandler DPMHEN | | 3.                   Godkendelse af takster og bidrag til Favrskov Spildevand 2017 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | ØK, BY |
| Lovgrundlag | Lov om betalingsregler for spildevandsanlæg, Vandsektorloven m.v. |

###

**SAGENS INDHOLD**

Bestyrelsen for Favrskov Spildevand A/S skal årligt
fastsætte takster og bidrag for spildevand. Taksterne må maksimalt give
Favrskov Spildevand A/S indtægter svarende til den økonomiske ramme, der
fastsættes af Forsyningssekretariatet under Konkurrence- og Forbrugerstyrelsen.

I henhold til lov om betalingsregler for spildevandsanlæg
mv. skal Byrådet tilse at taksterne fra Favrskov Spildevand A/S overholder den
økonomiske ramme, der er udmeldt af Forsyningssekretariatet.

**VURDERING**

Favrskov Spildevand A/S’ bestyrelse har på bestyrelsesmødet
14. november 2016 behandlet notatet ”Favrskov Spildevand A/S - Budget 2017” og
godkendt budget og takster for 2017. Bestyrelsens godkendelse var dog betinget
af at Favrskov Spildevand A/S overholder ”Afgørelse om økonomiske rammer for
2017” (tidligere ”Afgørelse om prisloft”), der meldes ud 15. december 2016 af
Forsyningssekretariatet.

Den økonomiske ramme for Favrskov Spildevand A/S er af
Forsyningssekretariatet endeligt fastsat til 91,2 mio. kr. i 2017.
Spildevandsselskabets indtægter må ikke overstige denne ramme. Den økonomiske
ramme i 2016 var 72,6 mio. kr.

Baggrunden for at den økonomiske ramme er steget fra 72,6
mio. kr. til 91,2 mio. kr. er dels en negativ korrektion på 10,1 mio. kr., der
reducerede rammen i 2016, på grund af et lån, som Forsyningen optog til
forbedring af likviditeten. Dels er tillægget til de historiske investeringer
steget fra 2016 til 2017 med ca. 9,3 mio. kr. primært som følge af ændret
beregningsprincip.

I budgettet for 2017 for Favrskov Spildevand A/S udgør
indtægterne, der er omfattet af den økonomiske ramme på 80,8 mio. kr. Selskabet
overholder dermed den økonomiske ramme i 2017.

Den nærmere sammensætning af den udmeldte økonomiske ramme
vedrørende driftsomkostninger, investeringer og korrektioner i forhold til
tidligere år er beskrevet i notatet ”Økonomisk ramme og budgetteret omsætning
2017”.

**ØKONOMI**

Taksterne for spildevand 2017 er fastsat i henhold til
nedenstående tabel.

|  |  |  |
| --- | --- | --- |
| **Takster inkl. moms** | **2016** | **2017** |
| Vandafledningsbidrag, fast bidrag pr. stik | 646,00 kr. | 700,00 kr. |
| Vandafledningsbidrag, afgift pr. m3 | 42,00 kr. | 42,00 kr. |
| Reduceret takst, forbrug 500-20.000 m3 | 36,96 kr. | 35,28 kr. |
| Reduceret takst, forbrug > 20.000 m3 | 26,88 kr. | 21,84 kr. |
| Tilslutningsbidrag, alm. bolig | 59.490,00 kr. | 61.395,00 kr. |
| Tilslutningsbidrag, erhverv pr. påbegyndt 800 m2 | 59.490,00 kr. | 61.395,00 kr. |
| Tømningsordning, årlig afgift pr. tank op til 3 m3 | 600,00 kr. | 600,00 kr. |
| Tømningsordning, specialtømning med slamsuger |  | 1.200,00 kr. |
| Tømningsordning, forgæves kørsel | 169,00 kr. | 170,00 kr. |
| Aflevering af slam, pr. m3 | 175,00 kr. | 175,00 kr. |
| Elafregning ved minipumpestationer, refusion  for elforbrug ved pumpestation tilknyttet en ejendom | 156,00 kr. | 159,00 kr. |
| Særbidrag for spildevand med særligt højt forureningsindhold |  | Beregnes endeligt ved udgangen af 2017 |
| Gebyr ved for sen betaling pr. rykkerkørsel | 100,00 kr. | 100,00 kr. |

Gæld tilskrives renter pr. påbegyndt måned med [adresse]
Nationalbanks udlånsrente + 8 % p.a.

Det faste vandafledningsbidrag blev i 2016 fastholdt på 2015
niveau. I 2017 øges bidraget med 54 kr. pr. stik for at imødese faldende vandmængder.
De øvrige tilslutningsbidrag er pris- og lønreguleret.

Da selskabet har effektiviseret driften løbende er det
muligt at sænke den reducerede takst for vandafledning. Taksten for forbrug på
500-20.000 m3 er reduceret til 35,28 kr. pr. m3 og for
forbrug over 20.000 m3 er taksten reduceret til 21,84 kr. pr. m3.

Betalingsvedtægten for Favrskov Spildevand A/S giver
selskabet mulighed for at opkræve særbidrag fra industrier med særligt
forurenet spildevand. Selskabet er lovmæssigt forpligtet til at fastsætte
bidraget på grundlag af faktiske meromkostninger.

Enhedsprisen beregnes endeligt ved udgangen af 2017,
hvorefter der afregnes med virksomheden.

**INDSTILLING**

Direktøren for Job og Økonomi indstiller til Byrådet:

1.    At
spildevandstaksterne fra [adresse] for 2017
godkendes i henhold til at den økonomiske ramme, der er udmeldt af
Forsyningssekretariatet er overholdt.

**BESLUTNING**

***Økonomiudvalget, 17. januar 2017:***

Fraværende:Jano Thygesen, Sten Jakobsen

Indstilles godkendt.

**Bilag**

|  |  |
| --- | --- |
| Økonomisk ramme og budgetteret omsætning 2017 | 710-2016-400682 |
| Favrskov Spildevand A/S - Budget 2017 | 710-2016-400685 |